नई फसल आते ही लहसुन बिक रहा 4500 से 5000 रुपए प्रति क्विंटल
कोटा| इसबार लहसुन की फसल बंपर हुई है। इसके चलते दामों में भी भारी कमी रही है। दो दिन से भामाशाहमंडी और थोक फल सब्जीमंडी में लहसुन की नई फसल आने लगी है। नया लहसुन भामाशाहमंडी में अधिकतम 4500 और थोक फल सब्जीमंडी में 5000 रुपए प्रति क्विंटल बिका। जबकि पुराना लहसुन दोनों जगह 9 से 10 हजार रुपए प्रति क्विंटल बिक रहा था।
थोक फल सब्जीमंडी के अध्यक्ष निरंजन मंडावत ने बताया कि गुरुवार को 1500 कट्टे लहसुन के आए, जो 2000 से 5000 रुपए तक बिका। मंडावत ने कहा कि नई फसल थोड़ी गीली रहती है और उसका वजन ज्यादा होता है तो उसकी रेट कम होता है। गीला होने से 25 फीसदी तक फर्क पड़ता है। वहीं, मध्यप्रदेश में इस बार बंपर आवक हो रही है तो डिमांड कम हो गई है। इसके चलते लहसुन 5 हजार रुपए क्विंटल बिक रहा है। वहीं, भामाशाहमंडी ग्रेन मर्चेंट एसोसिएशन के अध्यक्ष अविनाश राठी ने बताया कि इस बार हाड़ौती में लहसुन की बंपर पैदावार होगी। कृषि विभाग के रिकॉर्ड के अनुसार संभाग के चारों जिलों में 1.38 लाख हैक्टेयर में लहसुन की बुवाई हुई है। यह रकबा पिछले साल की अपेक्षा 74 हजार 949 हैक्टेयर ज्यादा है। इससे भी रेट पर असर पड़ा है। बाजार में सप्लाई के अनुसार डिमांड नहीं है। कृषि उद्यान विभाग के संयुक्त निदेशक डॉ. रामवतार शर्मा के अनुसार 1.38 लाख हैक्टेयर में 8.01 लाख मीट्रिक टन लहसुन पैदा होगा, जो पिछले वर्ष से 4.24 लाख मीट्रिक टन ज्यादा होगा।
फल सब्जी मंडी में बंपर आवक से लगा लहसुन की बाेरियों का ढेर।
hin_Deva hin_Deva hin_Deva hin_Deva